khistorydata/jeongjo-sjw-relations huggingface dataset:
정조 2년
司諫朴天衡疏曰。伏以臣於向來伏閤之日。猥隨三司之後。忱誠淺薄。未格天聽。使莫重懲討之擧。只作一場文具而止。其溺職無狀之罪。不待人言。而臣固自知矣。果然臺評峻發。譏斥備至。辭嚴義正。聲罪甚緊。至情譴罷之典。臣誠滿心惶恧。置身無所。蹙伏訟愆。如不自容。不意薇垣除命。又下於親臨訊囚之日。懲討義重。他不暇顧。黽勉祗肅。粗伸義分。而若其難冒之端。衆所共知。仍因蹲據。斷無是理。夫討逆。何等大義。伏閤。何等重擧。而未得準請。施卽中撤。其壞臺風而傷國體。莫此爲甚。人之爲言。固其宜也。更何敢抗顔復出。冒玷於三司言議之地乎。百爾思量。趨膺無路。玆敢隨牌詣闕。陳章暴懇。伏乞聖慈。曲加體諒。亟命鐫削。臣謝人言。以安私分焉。臣於冀免之章。不宜贅說。而憂憤所激。不容泯默。敢此附陳焉。噫。亂逆之生。從古何限。而豈有如近年者乎。昨秋逆變。實載籍之所未聞。而曾未一歲。繼而有量𨩌後翼之逆。又繼而有志恒陰譎罔測之變。凶腸逆肚。一串貫來。前唱後喁。愈出愈憯。是何聖明之世。逆變之層生。至此之極也。噫。懲討非曰不行。而窩窟猶未盡破。隄防非曰不嚴。而亂逆猶未知懼。夫以鄭妻之元惡大憝。而偃處城闉。王章未施。龜柱之極賊臣魁。而薄竄海島。常刑不加。至於樂任之罪。所關又何如。而霎時盤問。便卽白放。人心愈惑。義理益晦。凡此三凶。卽諸賊之根柢也。鋤草而不除其根。撲火而不去其薪。則滋蔓之患。燎原之禍。理所必至。是以。一轉而爲趾述纘能之逆。再轉而爲量𨩌後翼之凶。三轉而爲今番志恒之獄。殿下試念前後許多凶逆。是果孰爲之根。而孰爲之本也。一則曰三凶。二則曰三凶。三凶不除。則亂萌不止。將不知幾個趾能。幾箇量𨩌。幾箇志恒。又復接跡於後也。思之及此。安得不心寒而骨顫乎。伏願聖明。亟降處分。夬施典刑。使義理大明。亂逆知懼焉。噫。從前凶逆。孰非腐心而痛骨者。而。至如志恒。尤有所萬萬駭憤者。渠以三世武將。受殿下不世之遇。眷注何如。倚毗何如。而乃反怨恨國家。陰懷異志。內而交通婦寺。所綢繆者何事。外而誑惑遐氓。所經營者何變也。罔測之說。不軌之謀。已露於諸囚之招。跋扈之態。不臣之刑。難掩於訊問之庭。渠雖欲抵賴不服。其可得乎。殿下每於治逆之際。嚴斷不足。而仁恕太過。究覈未竟。而酌處太遽。雖以此等凶逆。而猶示以惻怛之意。加刑嚴訊。亦有所不忍。如此而獄情何以盡覈。亂逆何以知戢乎。此臣之所大憂也。臣於是又有所慨然者。夫人主之一言一令。所關甚重。則辭氣之間。施措之際。務盡其中正和平之道。而不可有一毫過中之擧者。明矣。向來申熤之勘律大臣。誠或有違格例。而此不過憂憤所激。語不擇發。則其言雖過。其心則容或有可恕者。而殿下過加嚴責。至以不愜寡人不尊君父爲敎。夫爲人臣子。而有不愜君父之心。有不尊君父之漸。則流之而已。殛之而已。豈可止於削版乎。顧其言。或未達意。而究其情。斷無他心。則情外之敎。恐不當若是嚴重。且大臣有過。臺閣論之。不害爲淸朝相規之美事。則何嘗近於不尊君父之漸。而乃以此不敢當之敎。若是其摧折之耶。一言官之被罪。雖不足恤。而竊恐自此以後。大臣雖或有溺職之事。而更無敢爲殿下言之者也。亦願聖明。竝垂財察。亟收過中之敎。以光聖德。仍宥臺臣之罪。俾恢言路。千萬幸甚。
정조 2년
答曰。省疏具悉。疏陳首件事。從速豈無意也。申熤處分。傳敎中果有未委處。纔命抹去。爾其勿辭察職。
정조 2년
戊戌九月初五日辰時。上御熙政堂。大臣備局堂上引見入侍。前慶尙監司同爲入侍時。領議政金尙喆。左議政徐命善。右議政鄭弘淳。兼漢城判尹蔡濟恭。行知中樞府事具善復。行戶曹判書具允鈺。左參贊洪樂性。行兵曹判書李徽之。知敦寧金孝大。刑曹判書鄭光漢。行副司直鄭好仁。禮曹判書金華鎭。訓鍊都正李國賢。行副司直李衍祥。行都承旨洪國榮。行左承旨鄭民始。行副司直柳戇。前慶尙監司李性源。右副承旨徐有防。副應敎沈念祖。記事官鄭東浚。事變假注書朴奎淳。記事官金勉柱李信祜。以次進伏訖。尙喆等曰。連日勞動。聖體候。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆曰。此洪忠前監司徐有隣査陳狀啓也。以爲道內田畓之陳廢。年久永不起墾處。細加爬櫛。新還起。亦令搜括。則公山等三十八邑。新還起二千七十三結八十八負六束。入錄於應稅實摠。舊初不陳田。合爲五千餘結。而其中最尤甚處二千七百五十八結二十九負二束。依例懸頉降續。隨起隨稅。其餘未蒙頉二千八百八十六結三十七負二束。一倂還實。依前付之元摠。待改量次次許頉。而毋論已査陳未査陳。待年豐次第改量事。一體令廟堂。稟處爲請矣。前道臣臨歸之際。仰體朝令。有此査櫛之擧。固當依狀請許施。而但未及査陳者。殆爲其半。尙在未了之中。更令新道臣繼而行之。待其畢査後狀聞。一體稟處。何如。上曰。左右相之意。何如。左議政徐命善曰。査陳之政。或行或不行。則一道之內。未免斑駁。更令道臣畢査。其未盡査者。一體稟處。似好矣。右議政鄭弘淳曰。雖其已査者。更加審察。同爲磨勘於畢査之後。似好矣。上曰。依爲之。出擧條尙喆曰。惠廳所管各道常賑穀。換作千石以上。不敢擅自許施者。雖有該廳之新作節目。此後換作之請。若過千石。論以國體。宜待道臣之狀聞後。稟處。以此定式施行。不得違越之意。分付。何如。上曰。依爲之。出擧條尙喆曰。頃日筵中。洪忠監司李命植。以義州處江邊直路。專尙武力。故曾有書齋禁令。而歲久漸弛。今則殆乎每洞里無不有之。爲弊甚大。此後則依前申禁。無令邊上健兒。日趨浮浪之科事。仰達。有後日次對稟處之命矣。邊上。自是尙武之地。而書齋之不有朝禁。若是爲弊。誠極駭然。此專在守土之官。隨時矯正。使之各別察飭。俾無一向淆雜之弊。何如。上曰。依爲之。申飭俾有實效。可也。出擧條尙喆曰。今番公州降號後。以道臣兼牧存罷事。有詳考前例稟處之敎。而該曹無文跡。終未得可據之例。道臣兼牧。革罷爲請矣。追聞本營故事。則昔當本州降號之時。道臣兼牧。降爲府使判官。則依舊仍置。故例如是明白。則今亦依此例施行。恐似得宜。敢此仰稟矣。上曰。依爲之。尙喆曰。其時該曹。難免奉行不審之責。當該堂上。從重推考。何如。上曰。依爲之。出擧條尙喆曰。向見黃海監司徐有寧報備局者。則備陳綿農失稔之狀。仍請道內各樣身布。依例以純錢代納之意。捧甘施行爲辭矣。海西軍布代錢之請。每有論報於備局。而此是謬例。待其狀請後。稟處。何如。上曰。依爲之。出擧條尙喆曰。統營夫馬之屢朔留滯。北兵使除拜之已久。不可一任其遲延。統制使李敬懋。北兵使具以謙。使之一兩日內。辭朝。何如。上曰。皆令明日辭朝。可也。尙喆曰。平安兵使。亦令待下批。催促下送。何如。上曰。依爲之。出擧條尙喆曰。申熤處分傳敎中八字。有此抹去之敎。臣誠欽歎。其論臣等直爲勘律者。揆以朝體。雖未知其穩當。旣是言事。宜在寬恕。合有收敍之典。敢此仰達矣。上曰。申熤事。果怪矣。置之。可也。出擧條上曰。卿等之言。果是矣。而至於收敍。從當爲之矣。命書傳敎曰。前掌令申熤削職傳敎中。不愜寡人。不尊君父。八字抹去。尙喆曰。前後陳弊之疏。有令廟堂稟處之敎。其所覆奏。分排於備堂李普行及柳戇。而爲日已久。尙不擧行。事體誠極未安。竝從重推考。使之卽速回啓。何如。上曰。依爲之。出擧條尙喆曰。文衡旣已遞職矣。槐院公事。令判尹蔡濟恭依前句管。何如。上曰。依爲之。出擧條尙喆曰。行司直李重祜。工曹判書權噵。漢城府左尹徐浩修。備局堂上還差。行左參贊洪樂性。有司堂上差下。何如。上曰。依爲之。出擧條尙喆曰。頃以浦項倉移設便否及還穀糶糴之弊。令道臣詳察狀聞事。筵稟。分付矣。卽見慶尙前監司李性源狀本。則以爲本倉。基址甚卑。旣有浸嚙之患。屬邑道里不均。又貽往來之弊。今若移建倉舍於興海。則屬邑中興海淸河迎日甚便近。三邑穀物。仍前糶糴於本倉。長鬐一邑稍遠。依慶州兄倉例。別設海倉。使之糶糴。則實爲兩便之道矣。別將。秩卑官微。不能有無於各邑。以地方官興海郡守。定爲都差員。使之句管。恐合事宜。而當此災年。猝難經紀。且其倉基。距水邊尙爲百餘步。姑無數年內漂壓之慮。待年豐移設事。請令廟堂稟處矣。倉舍之移設。興海地方官之定爲都差員。以其形便利害。事勢之得失。有此道臣之狀論。而此非數年內緊急變通之事。待年豐當其擧行之時。具由更爲狀聞之意。分付。何如。上曰。依爲之。出擧條尙喆曰。今番陵幸時。宣傳官以信箭請開城門。而旣無標信。初雖相持。昨春陵幸時。已有以信箭開門之例。終不得不許開。而揆以常法。恐涉未安。此後雖或無標信。以信箭開門一款。似不可不一番定式。敢此仰達矣。禁衛大將洪國榮曰。城門開鑰。事係重大。故雖有標信。不得許開。有宣傳標信及符驗。然後始許開。至以陵幸時言之。有標信及信箭。而請出慈殿符驗。合而無疑。則始許開。似不疎虞。而近來或有以單標信單信箭開門之例。事之疎忽。莫此爲甚。此後則信箭及標信俱到。然後請出慈殿符驗而許開之意。更爲定式。何如。上曰。依爲之。出擧條性源曰。臣以本道別武士都試事。有仰連者矣。出身則屬左列。閑良則屬右列。每年都會試取。左列優等則邊將除授。右列優等則直赴殿試。自是定式。而近來因該曹之久不收拾。左列武士輩。漸生厭避謀頉之計。甚至有無識悖倫之擧。究其本。則實由於無所激勸而然。此後。左列優等。依定式施行。何如。上曰。兵判將臣之意。何如。行兵曹判書李徽之曰。邊將窠窄。外邑都試人承傳。自前無由暇及矣。禁衛大將洪國榮曰。嶺南左列別武士之取才。優等者陞付邊將。自是定式。而兵曹窠窄。雖京軍門久勤。亦無以區處。則至於遠外武士之未暇酬應。勢也。而今此前嶺伯所奏。不可無別般變通之道矣。臣意則三營哨官。窠額旣多。又是落點之職。嶺南之左列優等武士。卽爲塡差。一以爲邊將之階。一以爲激勸之道。則似好矣。上曰。所奏甚好。依此爲之。則庶無不沾一官之歎。邊將久勤。當自此窠。作爲階梯。可謂兩便。定式施行。可也。出擧條上命書傳敎曰。今年穡事。始有豐登之望。自七月以後。風雨霜災。忽判歉歲。以諸道狀聞觀之。去益罔涯。又況嶺南。昨歲告歉之餘。今年又尤甚於諸道云。念彼南民。何以懷保。玉食靡甘。猶是歇後語也。自朝家預先講究。然後可以接濟。嶺南則通一道。今年當捧舊還。先令停俸。俾紓目前之急。其餘諸道。宜皆一視。尤甚之次邑舊還。亦令停退事。自備局措辭行會。期有實效。來頭賙救之方。待諸道道臣狀聞。當有所處分矣。又命書傳敎曰。政官牌招開政。上曰。自列朝大閱後。設行觀武才。便是應行之例。今番若不爲之。則實有抑鬱之歎。欲從近爲之矣。尙喆等曰。此是國朝應行之例。從近設行。似好矣。上曰。己卯年觀武才時。賞格爲七百餘同。甲辰年不過一百餘同。今番從甲辰年例爲之。似好矣。尙喆等曰。七百餘同。可謂太過矣。上命退。諸臣以次退出。
정조 2년
戊戌九月初五日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。觀武才。當擧行。念前爲之。則好矣。國榮曰。兵判。今日將稟旨擧行矣。上曰。今年年事。已爲失念。八路同然。朝廷濟恤之策。各別講究。然後使許多蒼生。庶免塡連之患。今日賓對。將面諭大臣。而廟堂之臣。逐日來會於本司。以議賙救之策。好矣。國榮曰。臣俄見大臣。以加意賙賑之意。有所酬酢。而目今穀簿。歲縮於停還之中。且賑穀。旣盡於累歲之凶。今無措手之路。大臣亦以此爲憂矣。上曰。嶺南則尤甚於諸道。荐飢之民。尤難懷保。舊還先爲停捧。然後可紓目前之急。故今日將下敎矣。國榮曰。其在懷保之道。雖此等小惠。預先下敎。好矣。上曰。大臣備局堂上引見。前慶尙監司同爲入侍。出榻敎命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 2년
鄭民始啓曰。右承旨李鎭衡。同副承旨申應顯。今日不爲仕進。卽爲牌招。何如。傳曰。允。
정조 2년
以備忘記。傳于申應顯曰。宣傳官朴基豊。本廳日次射會時。連三次居首。七巡全布陞六。六月入啓別單。忘未施賞。其令今日。以參上政下批。因此思之。御營把摠黃泰彦。五巡全布賞格。姑未爲之。亦令依姜啓祚例。捧傳旨。
정조 2년
申應顯。以弘文館意啓曰。新除授副校理洪明浩。時在洪忠道鎭川地。經筵入番事緊。請斯速乘馹上來事。下諭。傳曰。依啓。
정조 2년
鄭民始。以弘文館意啓曰。本館下番副修撰臣鄭志儉。今日本府推鞫時。以問事郞廳晝仕出去之意。敢啓。傳曰。知道。
정조 2년
傳于李義翊曰。宿衛所管軍校各軍門兵曹將校軍兵除初試之類。各自該營。初試前小名。成冊別單書入。俾無混淆羅遝之弊。
정조 2년
傳于徐有防曰。今日推鞫爲之。
정조 2년
傳于申應顯曰。書猶同文。車猶同軌。況奏御文式。豈可異其度乎。又況試取技藝。豈可異其名乎。大抵京外簿書。雖多如此之事。至於軍門之事。尤當均一其法。今番觀武才。步軍各技名色。兵曹及各軍門相議。釐正異同之名色事。分付。
정조 2년
申應顯啓曰。新除授右邊捕盜大將李國賢。卽爲牌招。命召及大將牌傳令牌傳授。何如。傳曰。允。
정조 2년
申應顯。以宿衛所意啓曰。今此觀武才時。駕前別抄駕後禁軍武藝別監本所敎鍊官旗牌官軍官挾輦將官槍劍將官攔後軍次知三軍門將校奉旨傳令別武士待令騎士標下軍前排軍挾輦軍槍劍軍新作隊攔後軍。作隊前本營疊役京軍內巡三軍門將校等。依傳敎。除初試事。分付各該營。使之擧行。而待其齊報。修成冊。吏爲入啓之意。敢啓。傳曰。知道。
정조 2년
又以訓鍊都監從事官。以都提調意啓曰。今此觀武才初試試取時。都監軍兵則設鳥銃貫革二十四處。兼試技藝。故自前設行於洗馬臺矣。卽聞自兵曹禁軍等初試。開場於洗馬臺事。已爲啓下云。兵曹則軍數不多。可以移設於他處。而都監則如非洗馬臺。實無推移設場之處。都監試場。依前以洗馬臺擧行。何如。傳曰。允。
정조 2년
申應顯啓曰。禁軍別將具以謙。時無職名。令該曹口傳付軍職。何如。傳曰。允。
정조 2년
李義翊。以禁衛營意啓曰。大閱犒饋交戰時。獲捉人物標下軍及奪取器械標下軍等處。依宿衛所草記。分等施賞之意。敢啓。傳曰。知道。
정조 2년
又以兵曹言啓曰。平安前兵使李國賢在任時。軍官前參軍李恒訥。以本營城門紅霓軍器。監董修繕請賞狀啓覆啓。詳考實蹟。更爲草記以聞事。分付兵曹事。命下矣。依承傳發關。査問於該道兵營。卽接前兵使李柱國牒報。則以爲修繕數爻。一一摘奸。而李恒訥。以其時兵房軍官。各樣新備修補等役。始終監董。果爲的實云矣。敢啓。傳曰。知道。
정조 2년
兵曹口傳政事。副護軍具以謙。
정조 2년
徐有防。以問事郞廳。以鞫廳大臣意啓曰。臣等依下敎推鞫。今方開坐。何罪人。先爲推問乎。敢稟。傳曰。閔德泰李德成。爲先推問。如不直招。閔德泰。各別加刑。李德成。限五度加刑。
정조 2년
備邊司薦望。以李明運爲北兵使。
정조 2년
以咸鏡監司趙㻐狀啓。咸興等邑壯砲軍金玉昌等渰死事。又傳曰。令本道恤典擧行。
정조 2년
傳于申應顯曰。推鞫姑罷。明日爲之。
정조 2년
李義翊。以兵曹言啓曰。在前觀武才時。因定式除初試人。今番則何以爲之乎。敢稟。傳曰。知道。
정조 2년
大司憲徐有隣。司諫朴天衡。副應敎沈念祖。掌令高益擎。持平鄭淵淳。校理嚴思晩。副校理金憙。正言嚴思憲。修撰宋煥億黃昇源。副修撰鄭志儉啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答曰。不允。
정조 2년
大司憲徐有隣。司諫朴天衡。掌令高益擎。持平鄭淵淳。正言嚴思憲啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請黑山島定配罪人龜柱。更加嚴鞫。夬正王法。請逆禶妻。依金吾初定濟州地定配。籍没家産。一依法典擧行。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答曰。不允。
정조 2년
掌令高益擎啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得政。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟寢酌處之命。仍令王府設鞫得情。快正王法。請薪智島荐棘罪人瑩中。設鞫嚴問。快施當律。措辭見上答曰。不允。
정조 2년
正言嚴思憲啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請寢竄逐罪人朴宗岳放釋之命。請還寢罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請還寢福永酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請放逐鄕里罪人尹得毅。施以屛裔之典。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請吳濬根。亟施竝裔之典。條辭見上答曰。不允。
정조 2년
又啓曰。新除授大司諫洪秉纘。時在京畿驪州地。正言安廷玹。時在坡州地。請竝斯速乘馹上來事。下諭事。依啓。
정조 2년
統制使李敬懋書。王若曰。國家之設置邊防。海鎭最重。朝廷之選用武將。統帥尤尊。苟非當一面之材。曷任摠三道之責。眷彼南溟巨鎭。實我東國重關。粵自壬癸後。百八十年海防之設施旣壯。所以湖嶺間。餘數千里節制之規模益隆。龜船留制敵之㾗。從古說風馳而電擊。虎門揭洗兵之號。至今頌海晏而河淸。論其錢穀甲兵之多。財力足以濟事。語其城池人物之盛。形勢足以防虞。嗟。近日凋瘵之轉深。而中夜殷憂之方切。百年之昇平旣允。任他戎務之漸疎。諸般之弊瘼隨生。蕭然浦戶之益悴。惟急務正在釐革。顧今日誰與倚毗。惟卿。韜靲舊家。干城宿望。魏種首之使備盜賊。桴鼓不驚。漢李廣之屢鎭邊疆。鎖鑰克壯。牛刀小用。方惜專一州而不咸。豹韜克施。宜責統三路而專制。玆授卿以云云。卿其祗服寵命。勉恢良籌。金城之方略條陳。須思守備之鞏固。朔方之旌旗頓變。要在部伍之整齊。島夷聞風。可藉在山之虎。海門息浪。永絶呑舟之鯨。他餘稟裁。厥有令典。於戲。瞻閑山之舊跡。所以興懷。拜忠烈之遺祠。罔俾專美。故玆敎示。想宜知悉。鄭述祖製進
정조 2년
戊戌九月初六日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。觀武才初試。以初九日擇定。會試則當於望間爲之。武科。其前可當畢試乎。國榮曰。其間日子。雖甚促迫。分所爲之。則足可爲之矣。上曰。除初試人抄出。然後初試當爲擧行矣。國榮曰。今將待下敎抄出矣。上曰。後苑之捉虎。事甚驚怪。以此觀之。則常時留住。安知非一箇而已乎。誠非細慮。國榮曰。後苑何等深嚴之地。而虎跡縱横。至於捉得之境。誠是危怖。趁卽捉得。甚幸矣。上曰。逐虎軍事。誠極稽忽。當初一營二人之送。極甚齟齬。六名之軍。何以周行宮城。以察虎跡乎。今後則逐虎軍加定事。分付各營。命退去。諸臣以次出。
정조 2년
戊戌九月初六日巳時。上御誠正閣。左承旨入侍時。行左承旨鄭民始。記事官鄭東浚金勉柱李信祜。以次進伏訖。上命書傳敎曰。今此觀武才時。宿衛所所管駕前別抄駕後禁軍武藝別監本所敎鍊官旗牌官軍官挾輦將官槍劍將官攔後軍次知三軍門將校奉持傳令別武士及待令騎士標下軍前排軍挾輦軍槍劍軍新作隊攔後軍及作隊前本營疊設京軍。竝除初試應射。本所所管內巡三軍門將校。勞役不少矣。一體除初試應射。今番陵幸及大閱時。隨駕中官別軍職內乘宣傳官都摠府郞廳武臣兼宣傳官部將守門將事知兼司㒒司謁司鑰醫官忠義弓人矢人各軍門招搖旗次知將校及奉持軍御前前排次知知彀官旗牌官及巡牢內吹兼內吹近仗軍士。竝除初試。五軍門大將兵曹判書禁軍別將各軍門中軍別將千摠騎士將把摠局別將哨官知彀官旗牌官敎鍊官訓鍊院差備官蛟龍旗標旗纛及坐纛奉持人及軍士訓局別騎隊及禁營別騎衛中戊申出征人。雖未屬軍門而戊申出征人。毋論閑散出身。左右捕廳出使部將。竝依古例。除初試應試。又命書傳敎曰。明日。訓局馬步軍兵初試時。都提調進去監試事。進來該都監郞廳。使之聽傳敎。又命書傳敎曰。大將方在宿衛重任。本營騎步軍初試時。都提調與中軍。眼同監試事。進來該營從事官。使之聽傳敎。又命書傳敎曰。除初試傳敎中。挾輦軍。卽謂陵幸時隨駕軍兵。而自宿衛所。點閱捧擧案人也。依此下敎應射事。預爲知悉。又命書傳敎曰。各廳堂上堂下武臣及閑散武士各軍門軍兵。則旣有初試規矩。當以此技。應試於殿試。而至於宿衛軍兵隨駕。內外所屬軍門大將將官。旣無一定之規矩。似必眩於擧行。宿衛所管軍校殿試規矩。則自本所書入。待點下後擧行。其他將臣以下。除初試人。殿試規矩。自兵曹。別爲落點單子入啓。待點下擧行事。分付。又命書傳敎曰。扈衛軍官中付料人。西北別付料中付料人。軍器寺別破陣中付料人。初試時。依禁軍例。一技試取。依定式擧行。科試決不可濫雜。今番除初試及一技試取。參考古例。詳細下敎。此外。毋敢混同除初試之意。另加嚴飭。仍命退。諸臣以次退出。
정조 2년
戊戌九月初六日未時。上御熙政堂。統制使北兵使入侍時。行右承旨李鎭衡。記事官柳孟養金勉柱李信祜。統制使李敬懋。北兵使具以謙。以次進伏訖。上命統制使進前。上曰。統營近來。全不成樣。凋殘之外。百弊俱存。卿下去後。加意蘇革。以副予委任之意。敬懋對曰。臣以無似賤品。受國厚恩。畀此重任。臣不知何以報答。方切惶蹙矣。上曰。何時下去乎。敬懋曰。明日將發行矣。上曰。交龜。何處爲之乎。敬懋曰。固城界。當爲之矣。命中官。傳賜物。上曰。宣諭則出廳於政院。可也。命統制使先退。命書傳敎曰。都監中軍禁軍別將。俱是緊任。而首擬統制使。則屢朔曠閫。又不可易代。又如副擬。不特方帶都監中軍。於試才方張之時。若移除則無在京已通望中可擬人矣。與其往且召矣。莫若未辭前仍置。以除迎送之弊。特以苟艱之致。北兵使具以謙。已爲點下於禁軍別將。其代。卽令廟堂今日內議薦。待下批。一兩日內辭朝。催促赴任。命退去。諸臣以次出。
정조 2년
傳于申應顯曰。露梁大閱。遣官致祭。亦有古例。而況汀柳依依。祠宇入望。倍覺愴感。六臣祠。遣禮官致祭。四大臣及故忠臣朴泰輔祠。一體致祭事。分付。
정조 2년
傳于李義翊曰。昨日傳敎中。以除初試事。有所申申飭敎。而至以自下無敢混雜之意下敎。則觀此各軍門書入別單。兵曹堂上軍官。亦在除初試中。禁軍嘉善以上。亦在除初試中。禁軍將雖是應除初試之人。而原傳敎。旣已見漏則不稟。混置於除初試中。事甚疎忽。爲先問啓。
정조 2년
申應顯啓曰。昨日傳敎中。以除初試事。有所申申飭敎。而至以自下無敢混雜之意下敎。則觀此各軍門書入別單。兵曹堂上軍官。亦在除初試中。禁軍嘉善以上。亦在除初試中。禁軍將雖是應除初試之人。而原傳敎。旣已見漏則不稟。混置於除初試中。事甚疎忽。爲先問啓事。傳敎矣。問于兵曹判書李徽之。則以爲嘉善禁軍。武臣嘉善以上。續典除初試。而與本營前例。武臣嘉善。一體除初試。故循例書入。禁軍將堂上軍官除初試事。續典所在。而與各營將官同軍摠所載。故不敢擅拔。未及稟裁。徑先書入。惶恐云矣。敢啓。傳曰。雖是續典所載應除初試之人。而昨有飭敎之後。似當一稟。故朝者問啓之命。蓋以此也。右項三種名色人。皆令依例許赴殿試。因此五衛將等除初試。始有草記稟旨。眞所謂撞脅而拜也。以此以彼。不可無警。該堂推考。可也。
정조 2년
申應顯。以弘文館言啓曰。本館上番校理臣嚴思晩。下番修撰臣黃昇源。俱以問事郞廳。令日本府推鞫時。晝仕出去之意。敢啓。傳曰。知道。
정조 2년
李義翊。以宿衛所言啓曰。今此觀武才時。本所步軍各技名色。依他軍門例釐正。改付標以入之意。敢啓。傳曰。知道。
정조 2년
傳于李義翊曰。不稟。故俄者下敎。而守摠兩營。依例初試事。分付。
정조 2년
李義翊。以兵曹言啓曰。今此觀武才時。禁軍等初試。設行於洗馬臺事。單子入啓。而訓鍊都監軍兵等初試。設行於洗馬臺之意。草記。蒙允矣。禁軍及標下軍兵初試。今九月初九日。移設於訓鍊都監北營之意。敢啓。傳曰。知道。
정조 2년
又以兵曹言啓曰。觀武才時。武臣嘉善以上。五衛將扈衛別將。除初試許赴事。載於續典矣。今番則何以爲之乎。敢稟。傳曰。依例爲之。
정조 2년
戊戌九月初七日。記事官姜彙鈺。刑曹殺獄罪人李千奉加刑啓目。傳曰。各別嚴刑得情爲良如敎。
정조 2년
刑曹僞造御寶罪人金奉鎭加刑啓目。傳曰。各別嚴刑。期於得情爲良如敎。
정조 2년
刑曹殺獄罪人李光點加刑啓目。傳曰。各別嚴刑得情爲良如敎。
정조 2년
戊戌九月初七日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。昨日除初試傳敎中。五衛將扈衛別將落漏矣。上曰。予忘。未下敎矣。命讀公事。國榮讀奏。上曰。亞將之苟艱。莫近日若。昨日北兵使之移點禁軍別將。蓋出於迫不得已之事。一人出外。其代極難。可悶。國榮曰。誠如聖敎。近來亞將望。極爲苟艱。三營門中軍。實無推移擬望之人。亦甚可悶。上曰。已行閫帥中。或有可通者乎。國榮曰。知人甚難。未知其誰優誰劣。而實無合意者。故諸將臣。方以爲悶矣。命退去。諸臣以次出。
정조 2년
行都承旨洪國榮宿衛所直。行左承旨鄭民始病。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書朴奎淳仕。
정조 2년
李義翊。以都摠府言啓曰。今日人直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 2년
傳于申應顯曰。政官牌招開政。
정조 2년
有政。吏批。判書金鍾秀受由在外。參判金熤疏批未下。參議李秉模進。同副承旨申應顯進。啓曰。判書金鍾秀受由在外。參判金熤疏批未下。小臣獨政未安。何以爲之。敢稟。傳曰。只出緊任。以洪國榮爲藝文提學。林錫喆爲兵曹佐郞。李喆運爲金海府使。申暿爲三嘉縣監。金聃壽爲安奇察訪。公山府使李命植。公山判官李德鉉。鏡城府使李明運。書題金福興。以上單付。
정조 2년
申應顯。以兵批言啓曰。參下宣傳官一窠。今當差出。而可擬之人乏少。以參上備擬以入之意。敢啓。傳曰。知道。
정조 2년
兵批。行判書李徽之進。參判尹坊病。參議李世奭入直進。參知洪樂彬病。同副承旨申應顯進。啓曰。南兵使。今當差出。而擬望之人乏少。同道及他道守令。竝擬。何如。傳曰。允。以李重祜爲知中樞。李彦頤爲同知。尹守訥爲宣傳官。尹壽民趙應鉉閔百彬爲訓鍊主簿。李達秀爲南兵使。副司果申鴻周李弼培。把摠黃泰彦今加折衝事承傳。平安兵使單金相玉。北兵使李明運。
정조 2년
傳于徐有防曰。藝文提學。先科次後謝恩。
정조 2년
傳于李義翊曰。左副承旨。持此御題。與藝文提學。詣泮宮試取以來。
정조 2년
傳于徐有防曰。禁府都事。頃者庭試時。以推鞫不爲赴試。今番九日製。則許令赴試事。卽爲分付。
정조 2년
申應顯啓曰。臣承命。與藝文提學洪國榮。偕往泮宮。儒生試取收卷二百六十張捧入之意。敢啓。傳曰。知道。
정조 2년
傳于申應顯曰。科次入侍。
정조 2년
備邊司薦望。以李致中爲東萊府使。
정조 2년
傳于申應顯曰。推考房承旨入侍。
정조 2년
李義翊。以宿衛所言啓曰。今此觀武才時。本所所管內外各處入直將官軍兵。自各該營。啓稟出用矣。各軍門初試。畢試間。竝待標信下發令箭擧行。而使其先試者。替代出送之意。敢啓。傳曰。知道。
정조 2년
申應顯。以守禦廳言啓曰。今此觀武才時。本廳別破陣及各色標下軍等初試。今九月初九日。依例設行於本廳新營之意。敢啓。傳曰。知道。
정조 2년
又以摠戎廳言啓曰。今此觀武才時。本廳七色標下軍別破陣等初試試取。今九月初九日。設行於鍊戎臺本營之意。敢啓。傳曰。知道。
정조 2년
又以兵曹言啓曰。今此親臨觀武才殿試吉日。令日官推擇。則今九月十五日平吉。十七日大吉云。以何日定行乎。敢稟。傳曰。以十七日定行。命官殿試。自十一日設行於慕華館。而初試二所。如未畢試。以二所移設之意。自本曹章記擧行。殿試時帳殿及命官所分試名色。當觀各軍門兵曹初試入格人數多寡。更當下敎。依此知悉。
정조 2년
戊戌九月初八日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。昨日傳敎。露梁諸院致祭下敎。誠爲聖德事矣。上曰。頃日大閱時。望見書院。思其忠節。不覺感歎。特命致祭矣。命讀公事。國榮讀奏。上曰。注書出去。九日製。今日當爲之。令成均館儒生整齊事。分付。命書傳敎曰。九日製。通方外。今日試取。上曰。提學方在外。當爲變通矣。國榮曰。似然矣。命書傳敎曰。九日製。有命在外提學許遞。今日政差出。待下批。卽爲牌招。命退去。諸臣以次出。
정조 2년
戊戌九月初八日酉時。上御誠正閣。科次入侍時。藝文提學洪國榮。對讀官副應敎沈念祖。副校理金憙。左副承旨李義翊。同副承旨申應顯。記事官鄭東浚金勉柱李信祜。以次進伏訖。上命考券。考券訖。上曰。取三人。可也。拆榜。取李翼晉權䎸張至喆三人。上曰。李翼晉。連爲參榜。可謂實才矣。仍命書傳敎曰。九日製居首李翼晉。直赴會試。之次進士權䎸。進士張至喆。各給二分。上曰。入格儒生。明日來待。仍命退。諸臣以次出。
정조 2년
戊戌九月初八日二更三點。上御誠正閣。刑房承旨入侍時。右副承旨徐有防。記事官鄭東浚金勉柱李信祜。以次進伏訖。上命讀禁府推案。有防讀奏訖。命書判付。仍命退。諸臣以次出。
정조 2년
傳于李義翊曰。大司成率入格儒生入侍。
정조 2년
傳于徐有防曰。推鞫進去大臣及左承旨入侍。
정조 2년
徐有防啓曰。領議政金尙喆。右議政鄭弘淳。行左承旨鄭民始。依下敎來待矣。傳曰。入侍。
정조 2년
傳于申應顯曰。推鞫姑罷。待明朝爲之。
정조 2년
大司憲徐有隣。司諫朴天衡。副應敎沈念祖。持平鄭淵淳。副校理金憙。修撰宋煥億等伏閤啓曰。臣等讀史。至蓋長太平之事。未嘗不扼腕痛恨於千載之下也。噫。彼鄭妻。卽今之蓋長太平。而論其千罪萬惡。又有浮焉。與此賊共戴一天。而終不能沬血致討。亟伸王章。一日二日。只傳故紙。則其可曰國有臣乎。三司之論此賊者。凡幾年矣。始而合辭。終焉伏閤。而畢竟處分。止於海島薄竄。殿下以爲海島薄竄。足以了此賊之罪耶。世安有謀危宗社如此賊。危逼聖躬如此賊。而只止於海島之薄竄耶。古之蓋長太平。尙伏邦刑。而今之鄭妻。反逭王章。臣等之所望於殿下者。豈在於漢唐中主。而漢唐中主之所能行者。殿下猶未能行焉。此臣等所以不能無憾於天地大也。方今凶逆亂賊。式月斯生。厚麟恒簡之後。一轉而爲趾能範吉。再轉而爲量𨩌後翼。以至於志恒而極矣。舊孽新種。換面合勢。前誅後起。愈出愈㦧。此其故何哉。殿下每當治逆。務從寬典。窩窟未破。懲討不嚴。義理之晦塞。輿情之抑鬱。已無可言。而今臣等之所大懼者。咫尺城闉。禍根潛伏。不知何樣事機。迫在呼吸。向來妖任。卽閭閻間一匹婦耳。尙且締結排布。做出千萬古所無之凶變。況此賊之地處盤據。又百倍於妖任者乎。以殿下之明聖。何不念及於此。而一向靳持。乃至於斯耶。臣等憂憤所激。不敢緩聲。相率伏閤。又此齊籲。伏乞聖明。亟降兪音。夬施典刑焉。答曰。不允。
정조 2년
以備忘記。傳于申應顯曰。三司。卽言議之地。言議。卽天下之公也。以今日伏閤觀之。今之三司。何與古之三司異乎。鄭妻。不過斷頭截尾之一女子。則視諸近日獄事。亦豈無新舊緩急之別乎。噫嘻。量鐉事出後。究其窩窟。果是誰也。今三司之斷斷於一女子。猶復畏縮於猾賊之勢熖者。卽未知其是也。其可曰公乎。予之當不處分於鄭妻。正法於龜柱者。特以追先王之志也。體慈殿之意也。予之處變。雖使古人當此境界。其勢不得不如此。而在三司沬血之義。取捨可否。實未知不愧於古之三司也。夫公議在下而安使。在上者替告而縷縷。從今以後。人君其將獨任於上乎。且見此敎而添一事。則是自歸承望上意之科。亦可謂之公乎。爲今日三司。竊爲之寒心。
정조 2년
申應顯啓曰。卽者副應敎沈念祖。副校理金憙。修撰宋煥億。謂有情勢。陳疏徑出。原疏纔已退却。所當直捧禁推傳旨。而此與無端徑出有異。推考警責。玉堂上下番俱空。事甚未安。竝卽牌招入直。何如。傳曰。允。
정조 2년
大司憲徐有隣。司諫朴天衡。持平鄭淵淳啓曰。臣等以鄭妻必誅之義。相率伏閤。齊聲仰籲矣。及伏承備忘下者。以只論鄭妻不及龜柱。縷縷爲敎。誨責備至。臣等於是。竊不勝萬萬惶恧之至。噫。彼龜柱窮凶極惡之罪。禍亂憂危之慮。與鄭妻實無異同。臣等或疏或啓。亦嘗屢言之矣。及夫量翼𨩌事出之後。亦豈不知比前尤急。而第念鄭妻一事。卽是前日三司所伏閤力爭者也。方論一事。未能準請。而復及一事。徒致煩聒。亦涉惶悚。故區區愚迷之見。竊擬先擧伏閤已爭之鄭妻。冀回天聽。仍及龜賊。次第致討而已。臣等雖無狀。安有爲君父討逆。而畏怯猾賊之勢熖。有所取捨於其間哉。臣等之斷斷一心。亶出於此。而畢竟言議顚錯。自不免爲溺職之歸。聖敎之下。大覺其失。惶愧震越。無地自容。以何顔面。其敢一刻冒據於臺次乎。請命遞斥臣等之職。答曰。勿辭。退待物論。
정조 2년
掌令高益擎。正言嚴思憲啓曰。臣等卽伏見俄下備忘。今日三司之伏閤。以只論鄭妻。而不及龜柱。辭敎截嚴。誨責備至。臣等伏不勝惶恧之至。臣等昨於鞫坐僚臺。簡通來告。故書送謹悉矣。今日僚臺伏閤之時。臣等以鞫坐未罷。雖未及列名於諸僚之末。當初簡通。旣書謹悉。則今於僚臺引嫌之時。豈可諉以不參。自同無故。晏然職次乎。請命遞斥臣等之職。答曰。勿辭。退待物論。
정조 2년
申應顯啓曰。副應敎沈念祖牌不進罷職傳旨。今方捧入。而玉堂上下番俱空。事甚未安。校理嚴思晩。修撰黃昇源。副修撰鄭志儉。竝卽牌招。以爲推移入直。何如。傳曰。允。
정조 2년
李義翊。以兵曹言啓曰。軍兵各技藝名色。依他軍門例釐正。改付標以入之意敢啓。傳曰。知道。
정조 2년
申應顯。以禁衛營言啓曰。今此觀武才時。本營騎士別騎衛軍兵等。各技藝初試入格人別單及出征別騎衛。出征未入屬軍兵等。除初試各技藝。別單書入之意。敢啓。傳曰。知道。
정조 2년
李義翊。以守禦廳言啓曰。今日。本廳別破陣及各色標下軍等觀武才初試。當爲設行。而臣方帶金吾之任。進參推鞫之坐。不得監試。中軍替行。自下有不敢擅便。何以爲之。敢稟。傳曰。已下敎。
정조 2년
徐有防。以左右捕盜廳言啓曰。物故罪人應澤奴惠同。移送秋曹之意。敢啓。傳曰。知道。
정조 2년
戊戌九月初九日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。德泰亦已承款。今則志恒之凶逆益著。國榮曰。締結綢繆。如是狼藉。而志恒之一味抵賴。尤極凶頑。上曰。各軍門初試入格。何其小耶。國榮曰。射炮之際。各營各別防奸。故入格之數。如是極鮮矣。上曰。李翼晉之連次居魁於節製。可謂壯矣。國榮曰。聞是才士矣。上曰。卿以文任主試。其時連爲壯元。尤是異事。國榮曰。臣之主試只二次。而皆選此文。事非偶然矣。命退去。諸臣以次出。
정조 2년
戊戌九月初九日午時。上御誠正閣。右副承旨與入格儒生入侍時。右副承旨徐有防。記事官鄭東浚金勉柱李信祜。儒生李翼晉權䎸張至喆。以次進伏訖。上曰。儒生進前。翼晉進伏。上曰。做表幾首乎。翼晉曰。已近千首矣。上曰。節製被抄幾次乎。翼晉曰。爲二次壯元矣。上曰。可謂實才矣。仍命先退。權䎸張至喆以次進伏。上下詢姓名及工夫。仍命退。諸臣以次出。
정조 2년
傳于李義翊曰。北兵使留待。
정조 2년
徐有防啓曰。今日推鞫兩司。當爲進參。而或在外。或傳旨未下。或引避退待。無以推移備員。何以爲之。敢稟。傳曰。已下敎。
정조 2년
傳于申應顯曰。一司雖不備。開坐事。分付。
정조 2년
以持平尹行元牌不進罷職傳旨。傳于徐有防曰。改差前望單子入之。
정조 2년
申應顯啓曰。新除授持平柳誼。卽爲牌招。以爲推鞫進參之地。何如。傳曰。允。
정조 2년
李義翊啓曰。明日慕華館觀武才殿試時。命官。何大臣進去乎。敢稟。傳曰。右相進去。
정조 2년
以備忘記。傳于申應顯曰。親臨觀武才時。除初試人員應射第次。宿衛大將次。兵曹判書次。各營大將次。中官次。別單職次。內乘次。宣傳官次。五衛將次。都摠府郞廳次。掖庭署司謁司鑰次。宿衛所所管挾輦把摠哨官槍劍把摠哨官本所敎鍊官旗牌官別軍官奉旨傳令武士。待令騎士攔後次知及內巡三軍門將校駕前別抄駕後禁軍御前前排次知敎鍊官次。宿衛所兵曹各軍門御前招搖旗次知敎鍊官次。事知兼司僕次。扈衛別將次。禁軍別將及番將次。各軍門中軍別將局別將千摠騎士將把摠哨官次。兵曹堂上軍官敎鍊官次。各軍門知彀官敎鍊官旗牌官次。蛟龍旗表旗及纛奉持人等。先試柳葉箭。其餘片箭六兩騎芻馬上月刀鞭芻騎槍交戰鳥銃各枝。竝依宿衛所及兵曹規矩單子。啓下各其所屬處。從自願擧案。命官所各項試取人中。馬上月刀馬上才騎槍交戰等技入格人。帳殿待令。奉持人下許試。
정조 2년
以備忘記。傳于李義翊曰。觀武才親臨帳前試才時。應試第次。宿衛所所管武藝別監御前前排軍槍劍軍本所軍兵。皆令帳前待令。皆依點下規矩。射放及技藝應試次。挾輦軍旣以數多命官。先試鳥銃。只以自願技藝應試次。帳前待令。
정조 2년
以備忘記。傳于李義翊曰。第次不無錯雜。一依所下備忘。預爲知委。各該軍門。俾無混淆之弊。亦令嚴飭。差備官約束擧行。此後訓鍊院堂郞。亦爲待令試院。諸事眼同檢察之意。分付。因爲定式施行。
정조 2년
以備忘記。傳于李義翊曰。明日慕華館觀武才命官殿試時。除初試武士中。武臣兼宣傳官部將守門將醫官忠義內弓人內矢人左右捕廳出仕軍官武臣堂上嘉善以上訓鍊院差備官一二所初試入格武士兵曹五軍門射才初試入格武士各軍門戊申出征及偵探軍士除初試之類。柳葉箭片箭騎芻六兩等射各技。爲先試取。
정조 2년
以備忘記。傳于李義翊曰。明日慕華館命官殿試時。挾輦軍鳥銃。爲先試取。柳葉箭片箭騎芻。或有願射者。一體試取。技藝則待下敎。內吹試取及各營兼內吹御前招搖旗奉持軍近仗軍士各軍門戊申出征偵探軍兵等除初試之類。鳥銃柳葉箭片箭騎芻六兩及技藝。從自願。亦爲先令試取。
정조 2년
以備忘記。傳于李義翊曰。明日慕華館命官殿試時。兵曹各軍門初試試取入格京鄕步軍等。鳥銃柳葉箭六兩及技藝。爲先試取。
정조 2년
以備忘記。傳于李義翊曰。明日慕華館命官殿試時。扈衛軍官及本廳軍兵初試入格人。爲先試取。
정조 2년
以備忘記。傳于李義翊曰。觀武才時。宗臣文臣。帿箭試取武士畢試後。依例擧行。靑龍偃月刀能擧人。各廳武臣及兵曹各軍門武士中。預爲抄啓。亦令依例試取。
정조 2년
傳于徐有防曰。推鞫姑罷。
정조 2년
申應顯。以禮曹言啓曰。今九月二十二日。大殿誕日陳賀。國忘齋戒相値。事當退行。而自前如此之時。則有啓稟後擧行之例矣。今番誕日陳賀。以今二十四日退定。磨鍊節目。何如。傳曰。置之。
정조 2년
李義翊。以兵曹言啓曰。今九日初十日。禁軍及標下軍兵等。未畢試觀武才初試。移設於南別營。而入直禁軍等。令宿衛所請出標信。待令箭。替代出試後。還爲入直之意。敢啓。傳曰。知道。
정조 2년
申應顯。以宿衛所言啓曰。明日慕華館命官殿試時。內外各處入直將官軍兵中。初試入格之類。待標信下發令箭。分送試所。而使其先試者替代後。還爲入直之意。敢啓。傳曰。知道。
정조 2년
李義翊。以御營廳言啓曰。今此觀武才時。本廳騎士軍兵等。各技藝初試入格別單及偵探軍官除初試別單。兼內吹招搖旗奉持軍。除初試各技藝。別單書入之意。敢啓。傳曰。知道。
정조 2년
又以摠戎廳言啓曰。本廳別破陣。各色標下軍。觀武才初試。今日設行於鍊戎臺本營。而未畢試軍兵。尙餘二百三名矣。臣仍留本營。待明朝畢放試取之意。敢啓。傳曰。知道。
정조 2년
知事李重祜疏曰。伏以日吉辰良。陵園祗謁。鑾蹕穩旋。臣民慶忭。曷有其極。念臣向叨匪據。罪著溺職。聖度天大。罰止薄罷。含恩訟愆。以罪爲榮。曾未幾何。甄敍遽降。繼以有樞府除命。臣誠驚惶震越。不知所以措躬也。噫。銓衡重任。非臣所可擬議。而前後叨冒。非止一再。感激恩造。不能力辭。徒知趨走之爲恭。罔念量入之有戒。有除輒膺。夙夜憂懼。非不欲殫竭駑鈍。少效涓埃。而性旣迷滯。識又昏憒。精力不逮。政注多舛。見聞不廣。醜拙畢露。細檢政紙。尤悔多端。大僚筵奏。亦見其過加原恕。一時譴罰。不足以少贖萬一。今何敢以末勘之已經。厭然自恕。重自陷於無忌憚之科哉。顧今新銜。雖係漫職。以此情踪。亦無以唐突祗承。玆敢略暴悚蹙之情。仰瀆崇嚴之聽。伏乞聖明。亟降威罰。重勘臣罪。以肅朝綱。以安私分。千萬幸甚。答曰。省疏具悉。卿其勿辭行公。
정조 2년
校理李鼎揆疏曰。伏以三載遏密之制遽過。兩廟躋祔之禮已成。帀域含生。愴慕交切。不意前月十一日。伏見有旨下者。以臣爲弘文館校理。降以恩諭。趣令上道。顧臣疎賤之蹤。何敢低徊却顧。以自歸於逋慢之科哉。義命至重。他不暇顧。昨始來伏于輦轂之下。臣以絲毫未報於先王者。欲效萬一於我殿下。是誠區區之至願。宜卽竭蹶趨承。以近耿光。而竊伏念臣素篾學問之工。又乏詞章之才。只以章句口讀。倖竊科第。郞署臺閣。次第躐取。此莫非先大王洪造盛德追念臣先祖之故。而不知臣不肖。遽紆以謬恩也。況且玉署華貫。是何等重選也。其職則出入論思也。其責則仰裨顧問也。才識足以淹貫經籍。詞藻足以闡揚邦休。然後可合於是選。則如臣空疏謭劣。實是千不近而萬不當焉。臣何敢不量本分。妄自冒進。貽當世搢紳之羞辱。昭代名器之重。而上以負聖明。下而忝祖先也哉。臣於本職。頃年一出。適値聖考靜攝之時。向來再叨。又當纂役方張之會。不敢强聒。無路逃遁。遂未免冒没承膺。及其隨衆登筵。躬自經驗。則才器之全不近似。責任之太不相當。實有所靦於面。而矢於心焉。纔過數日。幸得遞免。自是以後。本館一步之作一鐵限。已是斷斷於臣之方寸矣。嗚呼。人臣事君之義。燥濕何敢擇哉。勞逸何暇較哉。驅策之場。奔走之役。臣雖顚躓糜粉。只殫心力而已。死生以之有不敢辭。而至於本職。則臣之自知也審矣。臣之自劃也雅矣。曷敢更叨於已試無驗之地也哉。今此所陳。亶出肝膈。實非飾讓。伏乞聖明。俯賜曲察。卽許鐫斥。以重公選。以安私分。千萬祈懇之至。臣於乞免之章。固不敢贅及他說。而至於沐浴之義。爲今日臣子者。孰不沬血而聲討哉。噫嘻。痛矣。亂臣賊子。何代無之。而豈有如近年諸賊之窮凶極惡者乎。妖腰亂領。次第就戮。宗社之福無疆。神人之憤少洩。而第伏念我殿下於治逆之道。以仁掩義。以私蔽公。臣竊悶之。臣竊憂之。內而鄭妻。劇逆之根柢也。外而龜柱。諸賊之窩窟也。根抵未拔而枝葉漸生。窩窟未破而徒黨寔繁。致有昨秋之變。今年之逆。明義之書旣成而義理益晦。討逆之赦纔頒而逆變繼發。噫嘻。痛矣。向使拔其根抵。破其窩窟。則彼雖有梟獍之性。安敢跳踉之至此哉。能賊之詬天。志恒之跋扈。臣愚死罪。竊以爲殿下不嚴於懲討。而有以馴致之也。鄒夫子有言曰。國人皆曰可殺。然後殺之。鄭妻龜柱。擧國含生。孰不曰可殺。三司之請。經年閱歲。而殿下一向勒允之。臣所謂以仁掩義。以私蔽公者此也。臣竊悶之。臣竊憂之。伏乞殿下。亟揮乾斷。以絶亂逆之源。千萬幸甚。答曰。省疏具悉。所陳當留意。爾其勿辭察職。
정조 2년
戊戌九月初十日辰時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。近日臺諫所失。大矣。昨日備忘已言之。而龜柱之罪。尙浮於鄭妻。而旣已合辭論啓。則只擧一事論斷。殊渉不公。臺體亦不誠實矣。國榮曰。龜柱之罪。不下於鄭妻之千妖萬惡。況量翼𨩌三賊出後。究其窩窟。則是龜柱也。三司之尙無公議。殊甚稽緩。而備忘中畏縮勢熖之敎。則似甚過當矣。上曰。今日推鞫。臺諫無進去之人。何以爲之乎。國榮曰。旣無臺諫。則似不得擧行矣。命退去。諸臣以次出。
정조 2년
戊戌九月初十日巳時。上御誠正閣。北兵使入侍時。北兵使李明運。同副承旨申應顯。記事官鄭東浚金勉柱李信祜。以次進伏訖。上曰。北兵使進前。明運進伏。上曰。此是關防重地。卿下去後。竭力爲之。毋負朝家寄付之意。可也。命宣諭訖。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐直。左副承旨未差。右副承旨徐有防坐直。同副承旨未差。注書柳孟養藥院直鄭東浚仕直。事變假注書朴奎淳仕。
정조 2년
鄭民始啓曰。領議政金相喆。左議政徐命善。依下敎來待矣。傳曰。入侍。
정조 2년
傳于徐有防曰。使臣。以宗親都尉擬入。
정조 2년
有政。吏批。判書金鍾秀受由在外。參判未差。參議李秉模進。右副承旨徐有防進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。
정조 2년
以河恩君垙爲謝恩使。金熤爲副使。李東郁爲書狀。洪樂淵爲平市令。李昌源爲典獄主簿。許冥爲居昌府使。
정조 2년
兵批。行判書李徽之病。參判尹坊病。參議李世奭入直進。參知洪樂彬病。右副承旨徐有防進。副護軍黃泰彦。司直金熤尹行元單付。
정조 2년
以備忘記。傳于李鎭衡曰。傳命。何等重大之事。而日高下敎。夜深而尙不知入。皆是不善檢飭下隷之致。注書柳孟養鄭東浚。爲先從重推考。此後另加嚴飭於注書。
정조 2년
以備忘記。傳于徐有防曰。科試事體。何等至嚴。若非親臨。雖殿試。備臺監。然後始爲設場。所以重其事也。今日殿試時。無臺監設場。已是大做錯。而且於試事。亦多不察。一一煩敎。其在紀綱。不可無警。試所進去承旨李義翊遞差。
정조 2년
以備忘記。傳于徐有防曰。凡有失錯。輒入待罪者。果幾遭矣。每每典恕。亦可謂迄可休矣。至於今日事。不但煩稟之爲可駭。有前例之事。謂之無前例。該官員之事。問於他官員。外此。俄者種種做錯。不必索言。然不可一味無警。而又下勿待罪之命。當該承旨申應顯遞差。
정조 2년
李鎭衡啓曰。臣與同副承旨申應顯伴直矣。纔已遞差。伴直無人。右副承旨徐有防。卽爲牌招入直。何如。傳曰。允。
정조 2년
又啓曰。慕華館觀武才殿試時。兩司當爲進參。持平柳誼。待開門牌招。城上所言送諫院多官。或在外。或引避退待。無進參之員。在外人員。合有變通之道。何以爲之。敢稟。傳曰。允。雖有一司。仍爲開場。
정조 2년
以備忘記。傳于徐有防曰。鞫廳在囚罪人中。罪人孫效忠。今番事外。本以凶孽。又多負犯。而每從惟輕之義。或隱忍不語。或乍配旋釋。又或爲逆宦切族。而罪不過刊出。則渠當含畏縮伏之不暇。而又出於鞫招。到今刑之誅之。無所不可。而姑不承款。復從曠蕩之典。極邊定配罪人李鳳昌柳仁培沈德一李德成等。俱以逆案國來之養家切族。昨秋國來罪斃之後。渠輩亦在逐鄕之中。而厥後出沒京裏。不但蹤跡陰祕。國來逆節。疊露於志恒事。則渠輩豈無參聞之理乎。且吹噓應澤。亦出於仁培之手。則可謂一而二。二而一者也。然何必曠日盤問。柳仁培定配。李鳳昌沈德一李德成。竝卽爲放送。依前更逐本鄕。罪人蔡百周盧聖益申世輝。俱以幺麽宦寺。名出賊招。則有難白放。而聽言觀貌。放亦無慮。然則用寬典何放之有哉。竝令特爲分揀放送。
정조 2년
以備忘記。傳于徐有防曰。捕廳在囚各人中。罪人志遜。狼藉參謀。爲賊卒徒。而供則以實。人亦少詐。參酌定配。罪人李德杓鄭德涵孫景完趙命禧金德麟。或以志恒之親傔。或以志恒之妾父。或以志恒之狎客。凶言則擋之。凶謀則與之。凶書則傳之。保渠首領。亦屬寬典。令刑曹絶島散配。罪人魏相最。昨年坐竄之後。又干此獄。則不加刑訊者。惟輕極矣。還散配所。配所則更定他道。罪人朴象鼎崔慶興金致景金昌麗金喆甲李益馨崔雲擧等。其中惟有可恕者。亦多志恒信任之徒。而何必竝謫。特爲放送。皆令今日擧行後草記。
정조 2년
鞫廳議啓。罪人德泰。加刑至十度。始爲吐實。而以爲志恒。與養父國來。潛相交結。以至三四年。而再昨年二月。志恒着布道袍。乘夜騎馬。率二騶從。至矣父家。初更而來。二更而去。若其謀議之說有曰。汝是近侍。伺探大內動靜。通于吾。則吾亦有周旋之事云。故矣父亦以當依所言爲之爲答。此則矣身之在傍參聞者。同年三月。矣父夜往志恒家時。矣身雖未隨往。其後五月。矣父往復志恒之書札。矣身親往傳之。六七月間。志恒連有數三次作書矣父之事。此皆矣身之所目覩納供矣。志恒之交通宦侍。伺上動靜。國來之締結武將。暗地綢繆之情節。今已綻露無餘。而竝以徑斃。王章莫伸。至於德泰。或在座參聞其謀議。或持札往來而傳給之狀。渠旣一一自服。宦侍之交結外朝。自有當律。請結案取招。以備忘記。傳于徐有防曰。初則抵賴。今始承款。尤甚凶懧。且逆宦國來昨年罪斃之後。志恒又必問信於渠之謫所。此一款。亦爲加刑推問。
정조 2년
以備忘記。傳于徐有防曰。捕廳罪人奴一才卜男福伊等。俱是聽志恒之頤指。播凶言於遐陬者。竝令刑曹。絶島爲奴。勿揀赦令。罪人弼海高老味。事件雖異。所坐甚重。亦令刑曹。弼海則遠配。高老味則絶島爲奴。皆令當日擧行後草記。
정조 2년
鄭民始。以成均館官員。以同知館事意啓曰。四學學製。分四等設行。而有過限之慮。則當等季朔旬間。以限內不得爲之。自本館草記事。曾已定式矣。兼中學敎授沈念祖。兼東學敎授沈豊之。兼南學敎授鄭志儉。俱以有故。限內不得設行云。令政院稟旨擧行。何如。傳曰。允。
정조 2년
又以奉常寺官員。以都提調意啓曰。東籍親耕田所種稻打作。則所出爲三石二斗。皮粘粟打作。則所出爲一石二斗之意。敢啓。傳曰。知道。
정조 2년
徐有防。以都摠府言啓曰。今日入直宣傳官武兼及有廳軍士。當爲中日習射。而觀武才殿試相値。不得爲之之意。敢啓。傳曰。知道。
정조 2년
李鎭衡。以備邊司言啓曰。卽見瀋陽問安使狀啓謄本。以皇筆齎來時。延接儀節。待廟堂考例知委爲辭矣。前此癸亥皇筆出來時。旣有定差員。具儀仗備龍亭延接之例。今亦依此擧行之意。卽爲撥馬。分付於三道道臣及義州府尹處。何如。傳曰。知道。
정조 2년
徐有防。以訓鍊都監言啓曰。今此觀武才時。本局軍兵等。初試入格人及除初試人有頉之類。試記中。依例懸頉以入之意。敢啓。傳曰。知道。
정조 2년
李鎭衡。以訓鍊都監從事官。以都提調意啓曰。今此觀武才時。馬步軍兵等。初試試取後。各技入格之類。別單書入之意。敢啓。傳曰。知道。
정조 2년
又以禁衛營言啓曰。今日慕華館命官殿試時。本營內外各處入直軍兵中。除初試人及初試入格之類。依例出送試所。而建陽門西營入直鄕軍中。初試入格者。待宿衛所令箭擧行之意。敢啓。傳曰。知道。
정조 2년
又以御營廳言啓曰。明日慕華館命官殿試時。各處入直中。將校軍兵初試入格及除初試應參之人。依例出待試所。而東營入直。則待宿衛所令箭擧行之意。敢啓。傳曰。知道。
정조 2년
徐有防。以義禁府言啓曰。明日慕華館命官殿試觀武才時。南北門禁亂都事。當爲分差。而本府都事。皆爲鞫坐待令。假都事二員。令該曹依例差出。以爲分排之地。何如。傳曰。允。
정조 2년
又以義禁府言啓曰。罪人孫效忠極邊定配。柳仁培定配。李鳳昌沈德一李德成竝卽爲放送。依前更逐本鄕。罪人蔡伯周盧聖翊申世輝。特爲分揀放送事。命下矣。罪人蔡伯周盧聖翊申世輝等。分揀放送。罪人孫效忠。咸鏡道三水府極邊定配。罪人柳仁培。慶尙道泗川縣定配。而以傳敎內辭意具罪目。依例發遣府書吏。押送配所。罪人李鳳昌沈德一李德成等。出付漢城府。使之依前更逐本鄕之意。分付。何如。傳曰。允。
정조 2년
又以刑曹言啓曰。捕廳罪人奴一才卜男福伊。絶島爲奴。勿揀赦令。罪人弼海遠配。高老味絶島爲奴。皆令當日擧行後草記事。命下矣。依傳敎。罪人奴一才全羅道濟州牧。奴卜男大靜縣。奴福伊羅州牧黑山島。竝絶島爲奴。勿揀赦令。高老味靈巖郡楸子島絶島爲奴。弼海慶尙道蔚山府遠配。竝待城門開。卽爲押送之意。敢啓。傳曰。知道。
정조 2년
又以左右捕廳言啓曰。物故罪人志恒之干連罪人志遜李德杓鄭德涵孫景宅趙命禧金德麟。魏相最奴一才卜男福伊等。移送秋曹。朴象鼎崔景興金致慶金昌麗金喆甲李益馨崔雲擧等。放送。正法罪人量海之干連罪人弼海高老味等。移送秋曹之意。敢啓。傳曰。知道。
정조 2년
吏曹參判金熤疏曰。伏以聖慕旣伸於拜陵。聖體增休於回蹕。臣民忭頌。曷有其極。仍竊伏念。人臣之官職進退。以其義而已。可堪而不進。非義也。不稱而冒進。亦非義也。一番進退。苟不能以其義。則是自欺也。欺君也。古人所陳力就列。不能者止。蓋以此耳。臣常兢兢於是。恐或不審其進退。自底於欺君之科矣。及叨見職。自量已審。義不可濫竽。而畢竟嚴命之下。不免章皇出膺。厭然自揜其不才。唐突冒處於匪據者。又已再閱月矣。處義乖矣。名器玷矣。臣誠撫躬慙惶。若無所容。噫。臣之向前祈免一疏。歷陳必辭之義。至以家庭間戒訓之語。猥達天聽者。是豈爲飾辭例讓故事退托之計也。直是衷懇所迫。披露得盡。竊冀攀援之號。庶蒙體諒之恩。而辭拙誠淺。未蒙恩許。鞶帶未褫。敦召荐降。臣雖至愚。豈不知隆眷不可負。明命不可孤。而咫尺之守。不敢放倒。前後違牌。殆至二十遭矣。跼蹐隕越。惟大何是俟。不意聖度包荒。譴罰不加。而責敎嚴召。申降於帳殿鞫囚之日。臣於是時。進欲控籲。而辭章見格。退欲逋命。而牌望有禁。情窮勢蹙。回旋不得。終至於怵迫嚴畏。冒昧越承意。出入政席。翶翔周班。揚揚自處以要華之任者。在臣身則榮矣。力辭於前。冒出於後。踪跡矛盾。去就逕庭。家訓歸於弁髦。微諒屬之笆籬。雖使臣愚不知恥。指點而議臣者。將謂斯何。臣於此拊心自悼。對人發騂。雖欲自恕。而不可得矣。今若以副急一出。自謂以已出之身。因仍盤礴。拖過時月。不知所以自處。則是眞小人之無忌憚。而終不免爲自欺欺君之歸矣。豈不重得罪於淸朝大夫士之列耶。噫。旣往不可追矣。惟是更引遂初之義。速解是職。爲一分收後之地者。實爲臣目下義諦。在聖朝成物之道。亦何必奪其微尙。使之一味猖狂。作一世之笑人耶。嗚呼。聖朝在上。百僚共征。而念臣所叨。又是要路華貫。則凡在彝情。豈不欲出而承。當仰對休命。而今臣所以必遞爲義者。只以揣才量力。循分揆義。或恐負殿下特達之恩。辜先臣誨飭之意也。苟非然者。則今何敢矯心强辭。復事煩聒於一出之後也。天地父母。臨之在上。特察臣言之實出衷悃。亟褫臣銓任。以重公器。以全私義。則豈但爲一微臣之幸也。亦有補於生成之大化也。臣無任瞻天望聖。答曰。省疏具悉。旣有筵中下敎。本職許遞。
정조 2년
戊戌九月十一日巳時。上御誠正閣。都承旨入侍時。行都承旨洪國榮。記事官柳孟養金勉柱李信祜。以次進伏訖。國榮曰。今日風氣頗寒。聖體。若何。上曰。一樣矣。命讀公事。國榮讀奏。上曰。昨見問安使狀啓。則有皇筆賜給之事。謝恩使當從速入送矣。國榮曰。此是格外之賜。不可無謝恩矣。上曰。式表東藩出來時。有謝恩使乎。國榮曰。未知其時使行之有無。而似有之矣。上曰。若送使則上使。誰可爲之。國榮曰。問安使大臣。旣入去。駙馬則冬至使將入去。今番。宗班中當擇送矣。上曰。見大臣後當議定。領左相入侍事。遣史官傳諭。上曰。再明日則先王朝誕日。而制畢後初也。明日璿源殿將行茶禮。大臣及都尉。許令入參。好矣。國榮曰。若令入參。則於情禮。似無妨矣。命退去。諸臣以次出。
정조 2년
戊戌九月十一日未時。上御誠正閣。領左相都承旨同爲入侍時。領議政金尙喆。左議政徐命善。行都承旨洪國榮。記事官鄭東浚金勉柱李信祜。以次進伏訖。尙喆等曰。日間聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。上曰。今番使行。皇恩鄭重。至於從人之賞賜。前所未有。而親書以送亦是異數矣。謝恩使不可不入送矣。尙喆等曰。實是曠恩矣。謝恩使不可不差出。冬至使前入送。宜矣。上曰。好矣。尙喆曰。瀋陽問安使。先來旣到。謝恩使勢當依舊例入送。而行期甚迫。今日政。卽爲差出。何如。上曰。依爲之。出擧條上曰。再明。卽眞殿誕辰。而卿等俱是進觴獻賀之臣也。再明茶禮。卿等亦入參。好矣。尙喆曰。聖恩至此。益切感慕之忱矣。上命書傳敎曰。再明。卽英考誕辰。而制畢後初也。顧予小子之懷。當復如何。明日璿源殿茶禮時。時原任大臣諸都尉。其令入參。非徒古有例焉。況今日大臣。皆從前獻賀進觴之人。使之入瞻晬容。少伸餘哀焉。又命書傳敎曰。慶尙監司軍布代捧狀啓。明日以草記回啓。又命書傳敎曰。政官牌招開政。命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨洪檢坐。右副承旨徐有防坐直。同副承旨未差。注書柳孟養藥院直鄭東浚仕直。事變假注書朴奎淳仕。
정조 2년
傳于洪檢曰。在外承旨吳載紹遞差。
정조 2년
以承旨有闕政事。取稟。傳于鄭民始曰。前望單子入之。
정조 2년
鄭民始。以吏曹言啓曰。新除授成均館司成奇彦鼎。除拜後過限未肅拜。依例改差。何如。傳曰。允。
정조 2년
徐有防。以備邊司言啓曰。慶尙監司軍布代捧狀啓。草記回啓事。命下矣。觀此慶尙監司李在簡狀啓。則以爲道內綿凶孔慘。三軍門及各衙門所納身布身貢。勿以參半爲拘。錢木間。隨所納捧上事。令廟堂稟旨。分付爲請矣。本道綿農。若是告歉。則各軍門及各衛門需用。雖甚可悶。窮民形勢。不可不念。依狀請許施。以紓一分民力之意。分付。何如。傳曰。允。
정조 2년
又以慕華館觀武才所差備官。以命官意啓曰。鳥銃今已畢放。柳葉箭當爲試取。而二貫革不足。加立二貫革之意。敢啓。傳曰。知道。
정조 2년
又以漢城府言啓曰。去夜。義禁府罪人李鳳昌沈德一李德成等。更逐本鄕事。本府草記中。罪人李德成本鄕。乃是洪忠道扶餘地。而誤書以林川地。莫重奏御文字。有此做錯。其所不察之失。臣方惶恐待罪。而罪人李德成。則本鄕洪忠道扶餘地草草面放逐之意。敢啓。傳曰。知道。勿待罪。
정조 2년
又以漢城府言啓曰。卽者義禁府。以罪人李鳳昌沈德一李德成等。出付漢城府。使之依前更逐本鄕之意。草記。允下矣。罪人李鳳昌。平安道宣川水淸面。罪人沈德一。京畿高陽沙浦面。罪人李德成。洪忠道林川草草面。各其所生本鄕。卽爲更逐之意。敢啓。傳曰。知道。
정조 2년
又以刑曹言啓曰。捕廳罪人志遜參酌定配。李德杓鄭德涵孫景完趙命禧金德麟絶島散配。魏相最還發配所。配所則更定他道。皆令今日擧行後。草記事。命下矣。依傳敎。罪人志遜。慶尙道漆原縣定配。李德杓。全羅道珍島郡金甲島。鄭德涵。南桃島。孫景完。濟州牧旌義縣。趙命禧。珍島郡。金德麟。順天府防踏。竝絶島散配。康津縣薪智島絶島定配罪人魏相最。慶尙道巨濟府更定配所。竝待城門開。卽爲押送之意。敢啓。傳曰。知道。趙命禧金德麟。大靜濟州分配。
정조 2년
又以刑曹言啓曰。罪人趙命禧金德麟。大靜縣濟州分配事。命下矣。依傳敎。罪人趙命禧全羅道濟州牧大靜縣。金德麟濟州牧。竝定配所。卽爲押送之意。敢啓。傳曰。知道。